Musiekster om dop te hou: Hanru Niemand | Maroela Media
Musiekster om dop te hou: Hanru Niemand
Hanru Niemand (Foto: Dee Lou)
Hanru Niemand is 'n veelsydige Afrikaanse sanger en liedjieskrywer van die Boland, waar hy bedags ook as sielkundige praktiseer. Hy het onlangs sy jongste album, Opgrawings vir 'n lugkasteel, bekendgestel.
As musikant het Niemand sedert 2003 stil-stil vir homself naamgemaak en spog hy amper twee dekades lank al met 'n klein kultus-groep aanhangers. Van sy werk is ook al na Fins en Russies vertaal vir die genot van oorsese gehore.
Niemand se eerste album was Tot stilte (2006), waarna gevolg het Roepwoorde (2010) en Kreeftegang (2016).
"Die album is deels retrospektief, soos 'n argeoloog wat opgrawings doen by 'n antieke stad. Die opgrawingswerk is egter ook gelyk aan 'n postmortem wat wys hoe dinge skeefloop en verval 'n vastrapplek gekry het," sê Niemand.
Opgrawings vir 'n lugkasteel bestaan soos 'n outydse kasset uit 'n kant A en 'n kant B.
"Kant A (Voetstoots) bevat liedjies wat ek dikwels voor gehore uitvoer. Die idee hier was om die musiek so na as moontlik aan 'n regstreekse aanbieding te laat klink, daarom is die kitaar en stem gelyktydig opgeneem, anders as die moderne neiging om dit apart te doen."
Van die snitte op kant A is voorheen in ander albums ingesluit, maar Niemand sê hy wou juis weergawes van dié liedjies boekstaaf soos wat hy dit meestal aanbied – net hy, sy kitaar en 'n bekfluitjie.
Opgrawings vir 'n lugkasteel
"Kant B (Ruïnes) bring iets heeltemal anders na die tafel. Dit bevat vier splinternuwe liedjies. Elkeen van hierdie liedjies wentel om hoofkarakters wat hulself op die een of ander manier in die moeilikheid bevind. Hier speel ek saam met 'n reeks wonderlike musikante wat elkeen 'n spesiale dimensie aan die musiek verleen," sê hy.
Die musikante wat saam met hom op Kant B optree is Wilken Calitz op viool, Riku Lätti op klavier, Mark Ellis op baskitaar, Jean Marais op tromme en Jacobus Grimm as agtergrondsanger.